23. schôdza NR SR - 11.deň - B. popoludní
Dátum: 2024-12-10
Poslanec: Szalay, Tomáš (SaS)
Druh vystúpenia: Vystúpenie v rozprave

16-3 Ja vám absolútne rozumiem, ale je potrebné urobiť zmenu komunikácie ministerstva, čo je jedna z mojich nevyžiadaných, mnohých nevyžiadaných rád, komunikácia ministerstva zdravotníctva v tejto téme je slabá, v tejto chvíli sociálne siete ovládli odborári a naratív o tom, ako nespravodlivo je nastavené financovanie slovenského zdravotníctva, určujú oni. Ministerstvo sa nebráni, neukazuje alternatívne, teda skutočné dáta, aby vyvrátilo tvrdenia odborárov a týmto si len zamiešavame na ďalšie problémy. Jedným z tých problémov je, že napríklad nebudú zo štátnych nemocníc akciové spoločnosti, ktoré by mohli byť riešením pre časť problémov, ktoré slovenské zdravotníctvo trápi. A možno sa aj viaceré ďalšie nesprávne rozhodnutia urobia len preto, lebo odborári argumentujú nesprávnymi odbornými dátami. Majú svoju agendu, majú si ju presadzovať, majú sa venovať mzdám, pracovným podmienkam, ale zasahovať do toho, že kde bude stáť nemocnica alebo akú bude mať právnu formu, to je podľa mňa mimo kompetencií a rozsahu ich činnosti. Nuž, ja viem, že toto je jeho SLK, k SLK som sa vyjadril. Chcel by som jeden drobný bodík urobiť v tej vecnej zložke, nie som si istý, či sa mi dnes podarí ešte dostať sa do rozpravy v podvečer. Zákon, ktorý predkladáte, je zákon, ktorý upravuje tie veci, ktoré boli trestné, v núdzovom stave ich presúva do mimoriadnej situácie, čo je miernejšia forma nátlaku, trošku znižuje tú trestnú sadzbu z dvoch rokov na jeden rok v prípade neuposlúchnutia a rieši tie práceneschopenky. Boli sme svedkami toho, že pred dvoma rokmi si lekári navzájom vypisovali péenky, aby nemuseli nastúpiť do práce, aj keby im to niekto prikázal, však chorého človeka nemôžete posielať do práce, a ja neviem, no včera pán riaditeľ univerzitnej nemocnice Majer povedal, že neverí, že takí lekári sú, ktorí by vypisovali podvodné péenky, tak vravím, skúsenosť z roku 2022 je, že takí lekári sú, čo vypisujú podvodné péenky kamarátom a neexistuje na vesmír, v ktorom by ste dokázali tú péenku spochybniť. No tak v tomto parlamente sme myslím, že dnes schvaľovali jeden z pozmeňovacích návrhov, ktorý umožňuje Sociálnej poisťovni zrušiť péenku v prípade, že posudkový lekár zistí, že nebola vystavená v súlade so zákonom. Čiže je možné zrušiť péenku, ktorá už bola vystavená, a tento navrhovaný návrh zákona, ktorý, ktorý tu máme pred sebou, umožňuje, aby tú péenku vystavoval štátom určený lekár, ktorý povie, či je, alebo nie je ten ošetrovaný pacient-lekár skutočne chorý a zrelý na práceneschopenku. Povedzme, že práceneschopenky máme ošetrené, ale nechcem dávať teraz veľký návod odborárom, ale OČR-ky ošetrené nie sú. To znamená, že nebude taký veľký problém, možno si budú požičiavať deti medzi sebou tí doktori, aby mohli mať nejaké deti, ale tie OČR-ky nie sú ošetrené. Pri feminizácii slovenského zdravotníctva významná časť tých lekárov sú ženy. Viem si živo predstaviť, že sa nedajú na péenku, ale dajú sa na OČR-ku a uniknú tej snahe, snahe ich donútiť chodiť do práce. Každopádne to považujem za márny, márny úmysel toto dosiahnuť, že týmto zákonom ich prijmem pracovať a dovolím si takúto jednu paralelu. V tejto krajine sme mali núdzový stav a mimoriadne situácie súvisiace s covidom. A nedávno sme tu dostali na pretras zákon, že všetky tie porušenia zákona počas takýchto výnimočných okolností sa premlčiavajú, že nebudeme, nebudú musieť tí ľudia už platiť pokuty, tí, ktorí ich vtedy zaplatili, tým sa tie peniaze vrátia, ako kebyže vlastne sa nič nestalo, skutok sa nestal. Veľmi zásadným spôsobom to ohrozuje nejakú legitimitu a udržateľnosť toho, toho právneho povedomia. Ako k tomu majú pristúpiť teraz tí lekári, ktorí vidia, že sa odpustil, odpustili covidové priestupky, covidová amnestia, ako sa majú k tomu teraz postaviť? Povedia si že okej? Keď zákony sú platné maximálne jedno volebné obdobie a potom sa urobí zásadná revízia, tak stačí im možno počkať tri roky a o tri roky príde iná vláda a povie, že sorry, toto, to, čo tu urobil Fico so Šaškom, to sú, to boli, to bola, to bolo zlé, odpustime lekárom tie pokuty, prípadne ich odškodnime za to, ak nebodaj museli nejaké pokuty zaplatiť alebo ísť do väzenia a rozložíme dôveru v tento právny štát, najmä keď je o tom takáto v zásade opozično-koaličná polemika. Nemyslím si, že je to dobré riešenie. Myslím si, že máte rokovať, hoci rozumiem, že musíme mať plán B a plán C pre tú situáciu, v tejto chvíli si myslím, že ide zatiaľ o predčasné konanie. Som hlboko presvedčený, pán minister, že sa na konci dňa dohodnete. Vyzývam vás k tomu, vás aj pána Visolajského, aby slovenský pacient nemusel od 1. januára v bolestiach trpieť a hľadať nejakého zahraničného poskytovateľa zdravotnej starostlivosti. Tak ďakujem za pozornosť.